b"\n_START_ARTICLE_\nLlessui\n_START_SECTION_\nEtimologia\n_START_PARAGRAPH_\nSegons afirma Joan Coromines, el top\xc3\xb2nim Llessui \xc3\xa9s d'origen iberobasc, com denota la terminaci\xc3\xb3 \xe2\x80\x93ui, t\xc3\xadpica dels bascoiberismes. Prov\xc3\xa9 del mot bascoide \xc2\xable\xc3\xa7oi\xc2\xbb que vol dir \xe2\x80\x98fossat', \xe2\x80\x98precipici', \xe2\x80\x98cleda' o \xe2\x80\x98caverna'.\n_START_SECTION_\nGeografia\n_START_PARAGRAPH_\nEl nucli antic \xc3\xa9s presidit per l'esgl\xc3\xa9sia parroquial de Sant Pere, de la qual avui en dia queda \xc3\xbanicament la fa\xc3\xa7ana de ponent, el campanar, els murs perimetrals del costat sud i el cos de l'absis. Cal destacar la peculiaritat del campanar: \xc3\xa9s dels pocs de Catalunya que t\xc3\xa9 l'entrada de l'esgl\xc3\xa9sia sota mateix, quan, normalment, s'hi accedeix per una obertura de la nau central._NEWLINE_Darrerament, habitatges de segona resid\xc3\xa8ncia i establiments tur\xc3\xadstics s'han est\xc3\xa8s en semicercle entre el nucli antic i el pr\xc3\xb2xim ve\xc3\xafnat de la Torre, formant gaireb\xc3\xa9 un continu. La Torre, m\xc3\xa9s a llevant, \xc3\xa9s format per un grup de cases presidides per l'esgl\xc3\xa9sia de Sant Juli\xc3\xa0, rom\xc3\xa0nica, restaurada modernament. A migdia dels dos nuclis es troben les ru\xc3\xafnes de l'ermita de Sant Salvador._NEWLINE_Llessui compta amb el Museu del Pastor, un centre tem\xc3\xa0tic que pret\xc3\xa9n retre homenatge a l'activitat ramadera tradicional del Pallars i, per extensi\xc3\xb3, de tot el Pirineu. En aquest sentit, a l'entorn del poble es poden observar les restes d'algunes bordes, edificacions de pedra on els pastors tancaven el ramat per les nits. _NEWLINE_Tamb\xc3\xa9 hi ha les restes d'una estaci\xc3\xb3 d'esports d'hivern, ara en des\xc3\xbas, que daten dels anys 60 i que foren abandonades el 1987. El domini esquiable de Llessui ara forma part del sistema d'Espot Esqu\xc3\xad._NEWLINE_La seva situaci\xc3\xb3 al vessant sud-est del Parc Nacional d'Aig\xc3\xbcestortes i Estany de Sant Maurici, que recentment s'ha ampliat tot encabint dins els seus l\xc3\xadmits la Serra de Rei, converteix aquesta poblaci\xc3\xb3 en l'altra porta d'entrada, juntament amb Espot, de l'esmentat Parc a la comarca del Pallars Sobir\xc3\xa0.\n_START_SECTION_\nEdat moderna\n_START_PARAGRAPH_\nEl 1553 Lesuy i la Torre, conjuntament, enregistraven 11 focs civils i 2 d'eclesi\xc3\xa0stics (uns 15 habitants).\n_START_SECTION_\nEdat contempor\xc3\xa0nia\n_START_PARAGRAPH_\nPascual Madoz dedica un article del seu Diccionario geogr\xc3\xa1fico... a Llessui (Llesuy). S'hi pot llegir que \xc3\xa9s una localitat amb ajuntament situada en el vessant meridional d'una muntanya molt alta, amb clima fred i combatut per tots els vents, propensa a les pulmonies i les inflamacions. La formen 18 cases, una font i l'esgl\xc3\xa9sia de Sant Pere Ap\xc3\xb2stol, servida per un rector i quatre beneficiats de sang (naturals del poble o entorns). El territori \xc3\xa9s muntany\xc3\xb3s, fluix i pedreg\xc3\xb3s, amb una muntanya al nord que nom\xc3\xa9s produeix pastures. S'hi produeix s\xc3\xa8gol, patates, mongetes i fenc. S'hi crien sobretot vaques, per\xc3\xb2 tamb\xc3\xa9 ovelles. Hi ha cacera de perdius i llebres i pesca de truites. Hi ha 50 ve\xc3\xafns (caps de casa) i 297 \xc3\xa0nimes (habitants).\n_START_SECTION_\nEscut\n_START_PARAGRAPH_\nL'escut de Llessui fou l'escut d'armes del municipi de Llessui. Perd\xc3\xa9 vig\xc3\xa8ncia el 1970, en ser agrupats els antics termes d'Altron, Enviny, Llessui i Sort en el municipi de Sort, del mateix nom que l'antic, per\xc3\xb2 considerablement m\xc3\xa9s ampli. De primer, l'escut de Llessui fou substitu\xc3\xaft per l'escut antic de Sort, fins que aquest municipi adopt\xc3\xa0 el 27 de gener del 2006, despr\xc3\xa9s de 36 anys sense escut normalitzat segons la normativa actualment vigent, l'Escut de Sort.\n_START_SECTION_\nDescripci\xc3\xb3 her\xc3\xa0ldica\n_START_PARAGRAPH_\nEscut d'or, quatre pals vermells; en cap d'or, el nom de la localitat LLESSUI (escrit temps enrere LLESUY).\n_START_SECTION_\nFestivitats\n_START_PARAGRAPH_\nLa Festa Major se celebra el cap de setmana m\xc3\xa9s proper a la Merc\xc3\xa8 (24 de setembre)."